শহরে আত্মপ্রকাশ নতুন রাজনৈতিক দল টিজেপি-র

ওয়েব ডেস্ক: শহরে আত্মপ্রকাশ করল নতুন রাজনৈতিক দল তেজস জনকল্যাণ পার্টি (TJP)। আর্থ-সামাজিক বৈষম্য, রাজ্যের মানুষের বেকারত্ব দূরীকরণের লক্ষ্যে বাংলার মানুষের সমর্থন চাইলেন দলের চেয়ারম্যান রুবি গুপ্ত (Ruby Gupta)। সেই সঙ্গে নজর দিতে চান স্বাস্থ্যের দিকেও। আগামী বিধানসভা নির্বাচনে (Assembly Elections) একাধিক জায়গা থেকে অংশগ্রহণ করে মানুষের স্বার্থে নিজেদের দলকে প্রতিষ্ঠা করতে চায় টিজেপি।

নতুন রাজনৈতিক দলটির উৎপত্তি স্থল শহর কলকাতার যাদবপুর (Jadavpur)। দলের তরফে বিলি করা লিফলেটে চোখে পড়ল “আমি যাদবপুর থেকে বলছি” বার্তা। সেই বার্তায় বলা হল, “আপনার আওয়াজ, আপনার সিদ্ধান্ত। সব পার্টিকেই তো সমর্থন করে দেখলেন, ফ্রাঙ্কেনস্টাইন ভক্ষক হয়ে আপনাকেই গিলে ফেলল।”

আরও পড়ুন: জ্যোতি বসু সেন্টার সোশ্যাল স্টাডিজ অ্যান্ড রিসার্চের উদ্বোধন

নিম্নবিত্ত, মধ্যবিত্ত সমাজের স্বর উঠতে চায় টিজেপি। সেই বার্তা তাদের লিফলেটের সর্বত্র। এই মুহূর্তের সাধারণ খেটে খাওয়া মানুষের জন্য দুর্দশার চিত্র তুলে ধরে টিজেপির বার্তা, “একবার আমাদের সমর্থন করে দেখুন। আমরা সাধারণ মধ্যবিত্ত বাঙালি পরিবারে, আপনার যাদবপুর এলাকার স্থানীয় বাসিন্দা।”